
1. CONTINUAREA PROCESULUI EXTINDERII UNIUNII EUROPENE

1.1 A cincea extindere - un succes

De câteva decenii, extinderea a constituit elementul central al dezvoltării Uniunii Europene, esenţa însăşi a integrării europene fiind depăşirea divizării Europei şi unificarea pacifistă a continentului. Pe plan politic, extinderea Uniunii Europene a dus la căderea dictaturilor comuniste şi a permis consolidarea democraţiei, a drepturilor omului şi a stabilităţii pe plan european. Din punct de vedere economic, extinderea a contribuit la creşterea prosperităţii şi competitivităţii, ceea ce a permis Uniunii Europene să răspundă mai bine provocărilor mondializării, transformând-o într-un actor mult mai important pe plan internaţional.

În Strategia extinderii şi principalele provocări pentru perioada 2006-2007, referitoare la capacitatea Uniunii de a integra noi membri, s-a subliniat ideea că aderarea Bulgariei şi României, la 1 ianuarie 2007, a completat a cincea extindere, după aderarea celor zece state, în mai 2004.
 Cele 10 state atinseseră un grad de conformitate cu legislaţia europeană şi au adus, ulterior, o contribuţie deosebită la desfăşurarea activităţii comunitare. Pe plan economic, ele au determinat o creştere a activităţii economice, schimburilor şi investiţiilor şi au înregistrat o creştere economică importantă.

Noul program al extinderii se referă la ţările din Balcanii occidentali şi Turcia cărora li se va deschide această perspectivă atunci când vor îndeplini condiţiile necesare. Croaţia şi Turcia negociază în prezent aderarea lor, Fosta Republică Iugoslavă a Macedoniei a devenit ţară candidată, în decembrie 2005.

În perioada 2006-2007, aplicarea acestui program se va confrunta cu câteva probleme dificile referitoare la negocierile cu Turcia, la viitorul statut al provinciei Kosovo, la relaţiile cu Bosnia şi Herţegovina. Aceste probleme vor avea implicaţii deosebite asupra securităţii şi stabilităţii Europei, iar apartenenţa acestor state la Uniune are o valoare în sine, chiar dacă ea se va desfăşura într-o perioadă mai lungă de timp.

Strategia de preaderare şi negocierile cu candidaţii şi candidaţii potenţiali se vor desfăşura riguros, conform condiţiilor necesare. Uniunea Europeană va furniza un sprijin financiar, din ianuarie 2007, printr-un nou instrument financiar creat recent.

Proiectul extinderii Uniunii Europene este un proiect istoric ce va trebui împărtăşit şi susţinut de popoarele Europei, pentru a avea o legitimitate democratică. În acest scop, statele membre vor trebui să depună eforturi pentru a explica de ce continuarea extinderii este în interesul Uniunii Europene. În acest scop, Comisia Europeană va încerca să îmbunătăţească informarea şi comunicarea cu opinia publică, pe tema extinderii. 

Aprofundarea procesului extinderii Uniunii Europene are la bază trei principii fundamentale: consolidarea angajamentelor existente luate de ţările în cauză; aplicarea unor condiţii echitabile şi riguroase; intensificarea comunicării cu publicul în vederea extinderii.

O preocupare deosebită a Uniunii Europene este cea referitoare la ritmul procesului extinderii, astfel încât acesta să se desfăşoare pe baza unui program pentru ţările candidate. Decizia pentru o nouă etapă a extinderii va depinde de progresele realizate în reformele politice şi economice, luându-se în considerare şi faptul că procesul aderării este un proces de lungă durată. În acelaşi timp, trebuie menţinută motivarea ţărilor de a continua reformele. 

Conform concepţiei comunitare, evoluţia acestui proces va depinde de reforma instituţională şi de capacitatea financiară a Uniunii. Strategia extinderii va ţine cont, în continuare, de lecţiile celei de-a cincea extinderii, de provocările şi de asigurarea capacităţii de integrare a Uniunii Europene.

A cincea extindere a permis celor zece state  ce au aderat în 2004 să se integreze armonios în cadrul instituţiilor comunitare. Sistemele politice democratice ale noilor state membre au continuat să funcţioneze optim, în conformitate cu legislaţia comunitară. Extinderea nu numai că a sporit gradul de securitate şi stabilitate în Europa, ci a adus şi importante avantaje economice. Noile state membre au profitat de noile oportunităţi pe plan comercial şi investiţional, adaptându-se astfel mai bine mondializării
.

Aşa cum arată numeroase studii, în ansamblu, ultima extindere a avut un rol de catalizator al creşterii economice şi al  modernizării Uniunii Europene. După extindere, libera circulaţie a forţei de muncă a constituit un avantaj important pentru noile state membre, ceea ce a dus la creşterea venitului naţional şi la reducerea economiei subterane. Noii angajaţi din statele membre au determinat eliminarea penuriei de forţă de muncă calificată pe piaţa muncii ţărilor angajatoare şi s-au adaptat noului mediu cultural. La rândul lor, aceste state au deschis piaţa muncii pentru a putea valorifica pozitiv noua situaţie.

În general, a cincea extindere a reprezentat un succes, iar avantajele vor fi vizibile şi în anii următori. După doi ani, noii cetăţeni ai Uniunii Europene au un nivel de trai mai ridicat şi contribuie la stimularea economiei europene. Extinderea a consolidat democraţia şi statul de drept în Europa, a sporit securitatea de ansamblu a cetăţenilor europeni şi prosperitatea Uniunii.

1.2. Balcanii Occidentali şi continuarea procesului extinderii

Noul program al extinderii se referă la ţările din Balcanii Occidentali şi Turcia cărora li se va deschide această perspectivă atunci când vor îndeplini condiţiile necesare. Croaţia şi Turcia negociază în prezent aderarea lor, Fosta Republică Iugoslavă a Macedoniei a devenit ţară candidată, în decembrie 2005.

Continuarea procesului extinderii se va face cu prudenţă şi se va urmări continuarea angajamentelor actuale: negocierile de aderare cu Turcia şi Croaţia şi propunerea unei perspective europene celorlalte ţări din Balcanii Occidentali.

Negocierile de aderare cu Croaţia şi Turcia au debutat în octombrie 2005 şi au constituit un stimul pentru realizarea reformelor politice şi economice. Fiecare ţară va fi apreciată în funcţie de propriile realizări, pe baza unei scheme structurale, prin examinări analitice (screening) ale fiecărui capitol.

Strategia de preaderare pentru ţările candidate potenţial cuprinde parteneriatele de aderare şi parteneriatele europene. Ţările potenţial candidate sunt Albania, Bosnia-Herţegovina, Serbia şi Kosovo. Prin rapoarte realizate periodic, Comisia Europeană va reexamina această situaţie, până la sfârşitul anului 2007. După obţinerea independenţei, Comisia a propus un parteneriat european pentru Muntenegru. În decembrie 2005, FYROM a fost desemnată drept candidată la Uniunea Europeană. 

Din 1 ianuarie 2007, Comisia Europeană foloseşte un nou instrument financiar pentru promovarea, modernizarea şi alinierea la acquis-ul comunitar: instrumentul de sprijin pentru preaderare (IAP). Acest instrument înlocuieşte vechile instrumente, precum PHARE, CARDS, ISPA şi SAPARD. Noul instrument cuprinde noi proceduri, are o supleţe deosebită care va spori impactul fondurilor comunitare şi va duce la o folosire optimă a resurselor financiare.

Balcanii Occidentali şi Turcia vor primi aproape 11,5 miliarde euro, în curs de 7 ani. Comisia Europeană va prezenta un cadru financiar plurianual, fixând nivelul alocării fondurilor IAP pentru fiecare ţară şi pentru fiecare domeniu. Până la sfârşitul anului 2008, Agenţia europeană pentru reconstrucţie va realiza obiectivele esenţiale pentru reconstrucţia după război în Serbia, Muntenegru şi FYROM.

Introducerea noului instrument financiar de sprijin pentru preaderare va întări cooperarea cu Banca Europeană pentru Reconstrucţie şi Dezvoltare, cu Banca Mondială şi cu  alte instituţii financiare internaţionale.

În anul 2005, Comisia Europeană a propus o foaie de parcurs pentru Balcanii Occidentali şi a înregistrat progresele ce au decurs din aplicarea Acordului de stabilizare şi asociere. În martie 2006, la Salzburg, Uniunea Europeană a reiterat angajamentul său referitor la viitorul Balcanilor Occidentali şi a invitat statele să participe la cooperarea regională.

În aprilie 2006, ţările Europei de Sud-Est au semnat un acord regional de liber schimb, iar Comisia Europeană şi Pactul de stabilitate
 vor susţine din plin acest proces. Comisia Europeană a introdus şi regula cumulului diagonal al regulilor, în acordurile dintre Croaţia şi FYROM.

Pentru întărirea susţinerii procesului extinderii de către opinia publică europeană, Uniunea Europeană va informa mai mult publicul referitor la avantajele extinderii Uniunii Europene către ţările din Balcanii Occidentali şi va stimula înţelegerea reciprocă. Încă din anul 2005, Comisia Europeană a angajat un dialog între societăţile civile europene şi ţările candidate potenţial, stimulând cooperarea lor (ex. schimburi de studenţi, vizite de studiu, schimburi între asociaţii ale femeilor, sindicate şi întreprinderi). Măsurile luate în acest scop au vizat: creşterea transparenţei, publicând rapoartele periodice legate de progresul acestor ţări; lărgirea dialogului cu societatea civilă, mai ales cu Turcia şi ţările Balcanilor Occidentali; încurajarea contactelor interpersonale în domeniile educaţiei, cercetării şi culturii; Comisia va dialoga cu cetăţenii prin reprezentanţii săi din regiune; va informa permanent cetăţenii europeni în ceea ce priveşte miza acestor extinderi.

1.3. Principalele provocări ale anului 2007
În anul 2007, vor rămâne actuale provocările legate de cea de-a cincea extindere, de reglementarea problemei cipriote, pentru relansarea procesului printr-o reglementare globală, sub egida Naţiunilor Unite.

Ţările candidate (Croaţia, Turcia şi Fosta Republică Iugoslavă a Macedoniei) vor continua demersurile pentru îndeplinirea criteriilor politice, economice şi pentru adoptarea acquis-ului comunitar. În acelaşi timp, ele vor încerca să îndeplinească prevederile acordurilor de stabilizare şi asociere. În anul 2007, ele vor trebui să accelereze ritmul reformelor.

Croaţia va trebui să progreseze în domeniile justiţiei, administraţiei publice, a luptei împotriva corupţiei şi reformei economice. O problemă dificilă va fi aceea a respectării obligaţiilor legate de ajutoarele de stat şi de proprietatea funciară.

În domeniul politicii externe, Croaţia va avea ca priorităţi stabilirea unor bune relaţii de vecinătate şi de cooperare regională, reglându-şi problemele bilaterale, legate mai ales de delimitarea frontierelor. O altă provocare va fi acordarea drepturilor minorităţilor şi întoarcerii refugiaţilor.

Negocierile Uniunii Europene cu Croaţia sunt avansate, iar legislaţia europeană a fost adoptată în mare măsură. Crearea capacităţii administrative de aplicare este în curs de realizare, astfel încât ritmul negocierilor să fie optim.

În anul 2006, Turcia a progresat la capitolul reforme, fiind adoptată a noua serie de reforme. Conform politicii de "toleranţă zero", a guvernului turc, s-a semnalat încă un număr de cazuri de tortură şi de rele tratamente, dar el este în recul. Comisia Europeană a apreciat că, în continuare, rămâne tensionată situaţia din sud-estul ţării. În acelaşi timp, ar trebui angajate eforturi pentru asigurarea libertăţii de exprimare, libertăţii de cult, a drepturilor femeii, a drepturilor minorităţilor şi sindicatelor. Se apreciază că va trebui întărit controlul civil asupra puterii militare. Problemele grave, economice şi sociale din zona de sud-est a Turciei vor trebui rezolvate şi vor trebui acordate drepturile şi libertăţile cuvenite populaţiei kurde.

    Parteneriatul pentru aderare, adoptat în ianuarie 2006, va constitui punctul de referinţă pentru evaluarea înaintării pe calea reformelor.

În Declaraţia Uniunii Europene din 21 septembrie 2005, s-a menţionat faptul că Turcia va trebui să aplice Acordul de la Ankara şi să elimine restricţiile de circulaţie.

Fosta Republică Iugoslavă a Macedoniei a fost desemnată, în decembrie 2005, drept ţară candidată, recunoscându-se realizările deosebite în domeniul reformelor. În anul 2006, această ţară a continuat să progreseze, deşi într-un ritm mai lent, aşa cum a apreciat Comisia Europeană.

Alegerile din iulie 2006 s-au desfăşurat conform normelor internaţionale.

Problemele dificile rămân cele legate de reforma poliţiei, a sistemului judiciar şi de lupta împotriva corupţiei. Aplicarea integrală a Acordului de stabilizare şi de asociere va rămâne o provocare deosebită impunându-se respectarea în practică a Acordului de la Ohrid, necesar cooperării şi obţinerii consensului politic.

Ţările candidate potenţial la aderarea la Uniunea Europeană sunt: Albania, Bosnia şi Herţegovina, Muntenegru, Serbia şi Kosovo (conform Rezoluţiei 1244 a Consiliului de Securitate a Naţiunilor Unite).

Albania a continuat să contribuie la stabilitatea regiunii şi a progresat în relaţiile cu Uniunea Europeană. În anul 2006, Albania a semnat Acordul de stabilizare şi asociere, angajându-se să realizeze reformele economice, politice şi judiciare necesare. O provocare esenţială pentru această ţară este lupta împotriva crimei organizate şi corupţiei.

Pentru a avea o perspectivă europeană, Bosnia şi Herţegovina va trebui să se angajeze să respecte realizarea reformelor politice şi economice. O condiţie esenţială este cooperarea deplină cu Tribunalul Penal Internaţional pentru ex-Iugoslavia (TPIY). Postul de Înalt Reprezentant al comunităţii internaţionale din Bosnia nu a fost desfiinţat în anul 2007, aşa cum era prevăzut. Decizia a fost luată pentru a preveni o posibilă destabilizare după decizia referitoare la statutul provinciei Kosovo.

Negocierile Acordului pentru stabilizare şi asociere au constituit un pas important în demersul european. În etapa următoare se impune o evoluţie în domeniul constituţional, astfel încât să funcţioneze un stat funcţional, mai viabil şi mai democratic.

Muntenegru a dobândit independenţa, în iunie 2006, în urma unui referendum liber, desfăşurat în condiţii convenite împreună cu Uniunea Europeană. Această ţară a semnat, ulterior, un acord separat de stabilizare şi asociere, astfel încât să se asigure un cadru stabil (ASA), al procesului de preaderare. În perioada următoare va trebui menţinut ritmul reformei şi colaborarea cu TPIY. O atenţie deosebită va trebui acordată luptei împotriva corupţiei şi crimei organizate.

Serbia a adoptat, în ultimul timp, o atitudine constructivă, mai ales în ceea ce priveşte independenţa Muntenegrului. Noua Constituţie a deschis calea consolidării sistemului de guvernare. Serbia a reuşit să asigure o stabilitate macroeconomică prin realizarea a numeroase privatizări şi atragerea unor investiţii directe din străinătate. Ea a reuşit să progreseze, în ceea ce priveşte integrarea europeană, prin reforme administrative deosebite. În negocierile pentru Acordul de stabilizate şi asociere, Serbia a demonstrat o capacitate instituţională remarcabilă, ceea ce a întărit posibilitatea ca ea să depăşească celelalte ţări din regiune, în demersul său european.

Comisia Europeană a subliniat amploarea mizelor şi provocărilor legate de contextul politic actual, mai ales problema provinciei Kosovo şi cooperarea cu TPIY.

Kosovo reprezintă una din preocupările majore ale Uniunii Europene care, în colaborare cu ONU (MINUK), a susţinut procesul stabilizării şi clarificării statutului său sub egida Trimisului Special al Secretarului general ONU, Martti Ahtisaari. Uniunea Europeană va avea un rol capital în reglementarea acestei probleme şi în aplicarea noului statut ce va trebui aprobat de ONU. Statutul ar oferi o susţinere autorităţilor din Kosovo pentru a progresa în domeniile cheie ale integrării. 

Concluziile Comisiei Europene arată că:

- politica extinderii Uniunii Europene va continua, respectând cele trei principii ale consolidării, condiţionalităţii şi comunicării. Uniunea va respecta angajamentele sale şi va fi prudentă în legătură cu stabilirea unui nou angajament;

- ritmul procesului va depinde de ritmul reformelor realizate de fiecare ţară;

- strategia extinderii va constitui baza reînnoirii consensului asupra extinderii;

- capacitatea Uniunii de a integra noi state membre va depinde de doi factori: menţinerea elanului de a întări şi aprofunda integrarea europeană, dând Uniunii mijloacele de a funcţiona; a face tot ce este necesar pentru ca ţările candidate să fie gate a-şi asuma obligaţiile ce decurg din aderarea la Uniunea Europeană, prin evaluare strictă;

- capacitatea de integrare a Uniunii Europene va fi obiectul unor reexaminări în toate etapele cheie ale procesului extinderii;

- în momentul evaluării viitoarelor aderări, Comisia va examina impactul asupra principalelor politici comunitare, mai ales asupra politicii agricole şi de coeziune;

- Uniunea Europeană va trebui să continue procesul extinderii dar va trebui să fie în măsură să menţină şi să aprofundeze propria sa dezvoltare. În acest scop, este necesară o nouă reformă instituţională pentru a spori eficienţa luării deciziilor la nivel comunitar;

- Comisia se va preocupa de îmbunătăţirea calităţii procesului aderării a criteriilor de referinţă în cadrul negocierilor;

- Comisia va publica documentele importante legate de aceste negocieri pentru aderare, analizele de impact, rapoartele de evaluare etc.;

- Comisia a apreciat că este esenţial ca opinia publică să susţină procesul extinderii, menţinând rigorile şi constituţionalitatea. 

2. RAPORT SPECIAL REFERITOR LA CAPACITATEA UNIUNII EUROPENE DE A INTEGRA NOI MEMBRI
 În Strategia europeană referitoare la extindere, o temă specială a constituit-o analiza capacităţii Uniunii Europene de a integra noi membri, problemă abordată şi sub forma termenului de "capacitate de absorbţie" a Uniunii
.

Raportul ce se referă la această problematică face parte din documentul strategiei şi a fost o cerere formulată la Consiliul European din iunie 2006. Raportul a avut ca obiect o abordare pe termen mediu şi lung a viitoarei extinderi, ţinând cont de exigenţele proprii dezvoltării Uniunii şi de contextul internaţional. 

Conform politicii europene, confirmate la Consiliul din iunie 2006, ritmul creşterii extinderii va trebui să ţină cont de capacitatea de integrare a Uniunii Europene. Pentru aceasta, va trebui să se analizeze o reformă instituţională, astfel încât să fie sporită capacitatea de luare a deciziilor la nivel comunitar.

Scopul extinderii este acela de a împărtăşi o comunitate de principii, de politici şi instituţii. Uniunea va trebui să asigure capacitatea de a acţiona şi de a decide, printr-un echilibru just între instituţii şi prin buna pregătire a candidaţilor la aderare. 

Capacitatea de aderare a candidaţilor este evaluată riguros de Comisia Europeană, pe baza unei condiţionalităţi stricte. Capacitatea de integrare se măsoară prin posibilitatea Uniunii de a primi noi membri, într-un moment dat sau într-o perioadă dată, fără a periclita obiectivele politice stabilite prin Tratate. Această noţiune este deci o noţiune funcţională. În viitor, Comisia Europeană va elabora evaluări de impact ale tuturor stadiilor-cheie ale procesului aderării, luând în consideraţie caracteristicile specifice fiecărei ţări.

Uniunea Europeană a realizat cinci extinderi şi, în paralel, a elaborat şi aplicat noi politici, aprofundând astfel integrarea europeană. Actualul program de extindere se desfăşoară conform strategiei bazate pe trei mari principii: consolidarea, condiţionalitate şi comunicare. Documentele apreciază că procesul extinderii se va desfăşura pe termen mediu şi lung, fiind puţin probabil ca un grup mare de ţări să adere simultan.

Problema frontierelor ultime ale Uniunii Europene a fost dezbătută intens în ultimii ani. Comisia Europeană a formulat, în această privinţă, câteva concluzii. Ea a precizat că termenul "european" asociază elemente geografice, istorice şi culturale care, împreună, contribuie la definirea identităţii europene. Un asemenea mod de a împărtăşi idei, valori şi istorie nu poate fi însă concentrat într-o formulă definitivă şi, de aceea, ea va fi redefinită de fiecare generaţie.

În strategia referitoare la extinderea Uniunii Europene, capacitatea de a integra noi membri s-a evaluat în raport cu extinderile anterioare. În primele patru extinderi au fost luate în consideraţie consecinţele lor asupra funcţionării şi posibilităţilor financiare ale Uniunii.

În anul 2004, Comisia Europeană a prezentat un studiu referitor la consecinţele aderării Turciei, recomandând ca acest proces să se desfăşoare în zece ani.

În prezent, Uniunea Europeană va trebui să asigure capacitatea sa de funcţionare în interesul cetăţenilor europeni de azi şi din viitor, pe baza unei metode clar definite anterior. Capacitatea Uniunii se referă la trei elemente majore: instituţiile, politicile comune şi bugetul. Uniunea Europeană va trebui să garanteze că instituţiile sale vor putea acţiona eficient, că politicile comunitare vor duce la rezultatele prevăzute şi că bugetul va fi proporţional cu obiectivele şi resursele financiare.

� Communication de la Commission au Parlement Européen et au Conseil - Stratégie d'élargissement et principaux défis 2006-2007 Y compris rapport spécial joint en annexe sur la capacité de l'UE à intégrer de nouveaux membres, Bruxelles, 8.11.2006 COM (2006)649 final


� Communication de la Commission - L' élargissement, deux ans après - Une réussite sur le plan économique COM (2006) 200 du 3.5.2006


� Pactul de Stabilitate pentru Europa de Sud-Est este un acord regional semnat în 1999 cu scopul de a determina aceste ţări să promoveze pacea, democraţia, respectarea drepturilor omului şi prosperitatea economică


� ANNEXE 1 - Rapport spécial sur la capacité de l'Union européenne à intégrer de nouveaux membres COM(2006)200

